லண்டன் பல்கலைக் கல்லூரியில் நூலகவியல் படித்த ரங்கநாதன், அப்போது வழக்கத்தில் இருந்த வகைப்படுத்தும் முறையில் ஒரே நூலை இரண்டு துறைகளின்கீழும் வகைப்படுத்த முடியும் என்ற குறையைக் கண்டார். அதை சரி செய்ய கோலன் கிளாசிபிகேஷன் (colon classification) என்ற முறையை அறிமுகப்படுத்தினார். உதாரணமாக, சிமென்ட் குறித்த நூல் என்றால், அது பொறியியல் துறையில், கட்டுமானப் பிரிவில், கட்டுமானப் பொருட்கள் வகையில் வரும். ஆக, அந்தந்தத் துறைக்கான குறியீட்டின் இடையே கோலன் ( : / ; ) குறியைப் பயன்படுத்துவதுதான் இவருடைய குறியீட்டு முறை. ரங்கநாதன் லண்டனிலிருந்து திரும்பி வரும்போது, அவர் பயணம் செய்த கப்பலின் நூலகத்தையும் இதே முறையில் சீரமைத்தார் என்பது சிறப்புச் செய்தி!